Sveitarstjórinn í Grýtubakkahreppi segir allt samfélagið harmi slegið eftir slys sem varð í verksmiðju Pharm Artica í gær. Tveir starfsmenn, karl og kona á þrítugsaldri voru flutt alvarlega slösuð með mikil brunasár með sjúkraflugi til Reykjavíkur. Ekki hafa fengist upplýsingar um líðan þeirra að öðru leyti.
Tilkynnt var um sprenginguna í verksmiðjunni skömmu fyrir klukkan fjögur í gær. Tæplega fimmtán manns vinna hjá fyrirtækinu. Eftir að búið var að slökkva eldinn og reykræsta afhenti slökkviliðið í Grýtubakkahreppi lögreglunni vettvanginn og von er á fulltrúum frá tæknideild lögreglunnar í dag til að rannsaka tildrög slyssins. Þá er von á fulltrúum frá Vinnueftirlitinu sem munu rannsaka málið enda um alvarlegt vinnuslys að ræða. Þröstur Friðfinnsson, sveitarstjóri í Grýtubakkahreppi segir samfélagið standa saman á erfðum tímum.
Fólk er auðvitað slegið, þetta var alvarlegt slys og við hugsum til þeirra slösuðu og aðstandenda og erum að hlúa að fólki og starfsfólki fyrirtækisins líka. Rauði krossinn kom strax út eftir í gær og það verður veitt áfallahjálp á staðnum og verður áfram í dag. Við opnuðum kirkjuna líka og fólk gat komið þangað. Þetta er sterkt samfélag og menn standa saman í þessu.
Hann segir viðbragðsaðila hafa brugðist hratt og vel við í erfiðum aðstæðum.
Ég vil koma á framfæri þökkum til viðbragðsaðila allra. Slökkvilið var fljótt á staðinn og náði strax tökum á aðstæðum og viðbragðsaðilar stóðu sig eins og hægt var, mjög vel.
